
RAPORT  

asupra propunerii legislative privind modificarea şi completarea Legii nr.1/2000 cu modificările şi completările ulterioare – Legea nr.400/2002


Comisia pentru agricultură, silvicultură, industrie alimentară şi servicii specifice a fost sesizată spre dezbatere şi avizare în fond cu propunerea legislativă privind modificarea şi completarea Legii nr.1/2000 cu modificările şi completările ulterioare – Legea nr.400/2002, transmis cu nr.P.l.-x 251 din 26 aprilie 2004 şi înregistrat sub nr.24/209/27.04.2004. La întocmirea raportului, Comisia a avut în vedere avizul Consiliului Legislativ şi punctul de vedere al Guvernului.

Propunerea legislativă are ca obiect de reglementare modificarea art.36 din Legea nr.1/2000 pentru reconstituirea dreptului de proprietate  asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997.  

Propunerea legislativă privind modificarea şi completarea Legii nr.1/2000 cu modificările şi completările ulterioare – Legea nr.400/2002 face parte din categoria legilor organice, potrivit prevederilor art.73 lit.m) din Constituţia României, republicată.

La dezbaterea proiectului de lege  a participat ca invitat, în conformitate cu prevederile art.51 şi 52 din Regulamentul Camerei Deputaţilor domnul  Gheorghe Predilă – consilier  în Ministerul Agriculturii, Pădurilor şi Dezvoltării Rurale. 

La lucrările comisiei au fost prezenţi 33 de deputaţi, membri ai comisiei.

Raportul Comisiei a fost adoptat  cu  32 voturi pentru şi o abţinere, în şedinţa din 04.05.2004.

Propunerea legislativă a fost respinsă de Senat, în şedinţa din 19 aprilie 2004.

Proiectul de lege, potrivit art.75 alin.(1) şi (3) din Constituţia României, republicată, şi art.86 alin.(3) pct.2 lit.m) din Regulamentul Camerei Deputaţilor, cu modificările şi completările ulterioare, este de competenţa decizională a Camerei Deputaţilor.

I. Amendamente admise

             În urma dezbaterii în comisie, proiectul de lege se aprobă cu următoarele amendamente: 

	Nr.

crt.
	Text iniţial


	Text propus de Comisie

(autorul amendamentului)
	Motivarea
	Camera decizională 

	1.
	Titlul legii

LEGE

privind modificarea şi completarea Legii nr.1/2000 cu modificările şi completările ulterioare – Legea nr.400/2002

(text respins de Senat)
	Titlul legii va avea următorul cuprins:

„LEGE

privind modificarea art.36 din Legea nr.1/2000 pentru reconstituirea dreptului de proprietate  asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997”

Deputat PSD – Marian Ianculescu  
	Pentru respectarea normelor de tehnică legislativă.
	Camera Deputaţilor

	2.
	Art.I. – Legea nr.1/2000 cu modificările şi completările ulterioare – Legea nr.400/2002, se modifică şi se completează după cum urmează:

      1. Articolul 36: „Persoanele fizice cărora li s-a stabilit dreptul de proprietate prin împroprietărire, cu ocazia aplicării Legii nr.187/1945 pentru înfăptuirea reformei agrare, dar cărora nu li s-a atribuit efectiv terenul la care aveau dreptul sau cărora atribuirea le-a fost anulată, li se vor acorda terenurile respective în limita suprafeţelor disponibile” – se modifică după cum urmează: 

        - „Persoanele fizice cărora li s-a stabilit dreptul de proprietate prin împroprietărire sau care aveau vocaţie pentru împroprietărire cu ocazia aplicării Legii nr.187/1945 pentru înfăptuirea reformei agrare, dar cărora nu li s-a atribuit efectiv terenul la care aveau dreptul sau cărora atribuirea le-a fost anulată, ori nu s-a finalizat împroprietărirea, fiind menţionaţi în „tabelele nominale cu persoane îndreptăţite la împroprietărire, li se vor acorda terenurile respective în limita suprafeţelor disponibile sau despăgubiri.”

(text respins de Senat)
	Art. I devine Articol unic şi va avea următorul cuprins: 

  „Articol unic: - Articolul 36 din Legea nr.1/2000 pentru reconstituirea dreptului de proprietate  asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, publicată în Monitorul Oficial al României, Partea I, nr.8 din 12 ianuarie 2000, cu modificările şi completările ulterioare, se modifică şi va avea următorul cuprins:

      „ Art.36. - Persoanelor fizice cărora li s-a stabilit dreptul de proprietate prin împroprietărire, prin aplicarea Legii nr.187/1945 pentru înfăptuirea reformei agrare, dar cărora nu li s-a atribuit efectiv terenul la care aveau dreptul sau cărora atribuirea le-a fost anulată, precum şi persoanelor îndreptăţite la împroprietărire înscrise în tabelele nominale li se vor acorda terenurile respective în limita suprafeţelor disponibile sau despăgubiri.”

Deputat PSD – Marian Ianculescu 


	Pentru respectarea normelor de tehnică legislativă.

Reformularea textului, pentru interpretarea şi aplicarea unitară a prevederii art.36 din Legea nr.1/2000.
	Camera Deputaţilor

Victor NEAGU

Întocmit – consilier Anton Păştinaru

